EKH ฟุ้งปี 59 ธุรกิจโตสูงสุดนับตั้งแต่ก่อตั้ง – จ่ออัพเป้ารายได้ปีนี้เพิ่ม
EKH ฟุ้งปี 59 ธุรกิจโตสูงสุดนับตั้งแต่ก่อตั้ง จ่ออัพเป้ารายได้ปีนี้จากที่ตั้งไว้ 12 - 15% หลังผลงานครึ่งปีแรกโตแกร่ง
16 ส.ค. 2559

นพ.อำนาจ เอื้ออารีมิตร กรรมการบริหารและผู้อำนวยการโรงพยาบาล บริษัทเอกชัยการแพทย์ จำกัด (มหาชน) หรือ EKH เปิดเผยว่า บริษัทเตรียมพิจารณาปรับเพิ่มเป้าหมายรายได้ทั้งปีที่วางไว้เติบโต 12–15% จากปีก่อนมีรายได้รวมอยู่ที่ 438.61 ล้านบาท ส่วนกำไรสุทธิคาดเติบโตอย่างโดดเด่น เมื่อเทียบกับกำไรสุทธิงวดเดียวกันของปีก่อนอยู่ที่ 48.57 ล้านบาท หลังผลประกอบการในไตรมาส 2 และครึ่งปีแรกที่ออกมามีการเติบโตอย่างน่าประทับใจ จากการมีลูกค้าเข้ามาใช้บริการเพิ่มขึ้นอย่างต่อเนื่องทั้งลูกค้ารายเก่าและรายใหม่ ลูกค้าประกัน รวมถึงลูกค้าคู่สัญญาที่บริษัทได้เซ็นสัญญาให้บริการตรวจสุขภาพประจำปีเพิ่มขึ้น ทำให้รายได้และกำไรของบริษัทเติบโตสูง อีกทั้ง ครึ่งปีหลังโดยปกติจะเป็นช่วงไฮซีซั่นของโรงพยาบาล จึงมั่นใจ ปี 59 จะเป็นอีกปีแห่งการเปลี่ยนแปลงของ EKH สร้างสถิติการเติบโตสูงที่สุดนับตั้งแต่ก่อตั้งบริษัทมาได้